כנופיית ברמינגהאם: בן אלמוות

כנופיית ברמינגהאם: בן אלמוות (באנגלית: Peaky Blinders: The Immortal Man) הוא סרט דרמת פשע תקופתית בריטי בבימויו של טום הארפר ועל פי תסריט מאת סטיבן נייט, המהווה המשך לאירועי סדרת הטלוויזיה הבריטית "כנופיית ברמינגהאם" (2013–2022). בסרט שב לככב קיליאן מרפי בדמותו של טומי שלבי, ולצדו משתתפים סופי ראנדל, נד דנהי, פאקי לי, איאן פק וסטיבן גראהם, השבים לגלם את דמויותיהם מהסדרה, וכן רבקה פרגוסון, טים רות', ג'יי לייקורגו ובארי קיוגאן המצטרפים לצוות השחקנים.

הסרט עתיד לעלות לאקרנים בהפצה מצומצמת בבתי הקולנוע בארצות הברית ב-6 במרץ 2026, ולעלות לשירות הזרמת המדיה "נטפליקס" ב-20 במרץ 2026.

 תקציר העלילה 
ברמינגהאם, 1940. על רקע הכאוס של מלחמת העולם השנייה, טומי שלבי נאלץ לשוב מגלות מרצון ולהתמודד עם העימות ההרסני ביותר בחייו עד כה. כאשר עתיד משפחתו ועתיד המדינה מונחים על הכף, נדרש טומי להתעמת עם שדיו הפנימיים ולקבל החלטה גורלית: האם להתמודד עם מורשתו – או להעלות אותה באש.

 צוות השחקנים 
 קיליאן מרפי – תומאס "טומי" שלבי
 רבקה פרגוסון – קאלו
 בארי קיוגאן – ארסמוס "דיוק" שלבי
 טים רות' – בקט
 פול אנדרסון – ארתור שלבי
 סטיבן גראהם – היידן סטאג
 סופי ראנדל – איידה שלבי-ת'ורן
 נד דנהי – צ'ארלי סטרונג
 פאקי לי – ג'וני דוגס

 הפקה 
 פיתוח 
סרט זה מהווה המשך לאירועי סדרת הטלוויזיה הבריטית "כנופיית ברמינגהם", ששודרה במשך שש עונות בין השנים 2013–2022. בריאיון שנערך בינואר 2021 לקראת סיום עונתה האחרונה של הסדרה ובו נשאל על עתידה, ציין יוצר ומפיק הסדרה, סטיבן נייט, כי ייתכן שבעתיד יופק סרט עלילתי באורך מלא על מנת להביא את העלילה לסיום שלם.

בריאיון עם המגזין "רולינג סטון" במאי 2023, הביע השחקן קיליאן מרפי, שגילם את דמותו הראשית של טומי שלבי לאורך הסדרה, את נכונותו לשוב לגלם את הדמות, באומרו: 

בדצמבר 2023 אישר נייט כי הוא נמצא בשלבי סיום של כתיבת התסריט לסרט. ביוני 2024 נמסר כי הפקת הסרט הופקדה בידי נייט, קארין מנדבאך, קיליאן מרפי וגאי הילי.
 ליהוק 
במרץ 2024 אישר נייט כי מרפי אכן ישוב לגלם את דמותו של טומי שלבי, וכן כי צילומי הסרט צפויים להתחיל בספטמבר 2024 במתחם אולפני "Digbeth Loc" שבברמינגהאם, באזור מערב המידלנדס.

ביולי 2024 דווח על הצטרפותה של רבקה פרגוסון לצוות השחקנים. באוגוסט 2024 נמסר על הצטרפותו של בארי קיוגאן לצוות השחקנים, וכן אושר כי נטפליקס תשמש כמפיצת הסרט. בספטמבר 2024 דווח על הצטרפותם של טים רות' וג'יי ליקרגו לצוות השחקנים.

באוקטובר 2024 דווח כי שחקני הסדרה המקורית סטיבן גראהם, סופי ראנדל, נד דנהי, פאקי לי ואיאן פק ישובו לגלם את דמויותיהם מהסדרה. באותו חודש דווח כי הסרט עתיד לשאת את שם המשנה "The Immortal Man", וכי חלק מן הצילומים יתקיימו בעיר סנט הלנס שבמחוז מרזיסייד.
 צילומים 
צילומי הסרט החלו רשמית ב־30 בספטמבר 2024 באולפני "Digbeth Loc" בברמינגהאם ובאתרים נוספים במערב המידלנדס. הצילומים בסנט הלנס התקיימו במתחם מפעל Pilkington Watson Street לשעבר. צילומי הסרט הסתיימו ב-13 בדצמבר 2024.

 הפצה 
הסרט עתיד לעלות לאקרנים בבתי קולנוע נבחרים ב-6 במרץ 2026, ולאחר מכן יופץ בשירות הזרמת המדיה נטפליקס ב-20 במרץ 2026.

קישורים חיצוניים

הערות שוליים

קטגוריה:סרטי דרמה בריטיים
קטגוריה:סרטי פשע בריטיים
קטגוריה:סרטים מבוססי סדרות טלוויזיה
קטגוריה:נטפליקס: סרטים
קטגוריה:סרטי דרמה היסטורית אמריקאיים